กระทรวงการท่องเที่ยวและกีฬา เผย จำนวนนักท่องเที่ยวเข้าไทยปรับตัวเพิ่มขึ้น
นายพิพัฒน์ รัชกิจประการ  รัฐมนตรีว่าการกระทรวงการท่องเที่ยวและกีฬา เปิดเผยว่า ได้ประเมินภาพรวมประจำเดือนเมษายน 2566 ยังคงมีจำนวนนักท่องเที่ยวมากกว่า 2 ล้านคน โดยนักท่องเที่ยวจากอาเซียน เอเชียตะวันออก เอเชียใต้ และแอฟริกามีการปรับตัวเพิ่มขึ้นจากสัปดาห์ก่อนหน้า ขณะที่นักท่องเที่ยวจากภูมิภาคอื่นปรับตัวลดลงตามฤดูกาลท่องเที่ยว ส่งผลให้ระหว่างวันที่ 24-30 เมษายน ที่ผ่านมา มีนักท่องเที่ยวต่างชาติเข้ามา 567,361 คน มากกว่าที่คาดการณ์ในสัปดาห์ก่อนหน้า(ข้อมูล ณ วันที่1 พ.ค. 66) โดย 5 อันดับแรกของนักท่องเที่ยวต่างชาติ ประกอบด้วย มาเลเซีย จีน อินเดีย เวียดนาม และเกาหลีใต้คิดเป็นร้อยละ 53.3 ของนักท่องเที่ยวต่างชาติทั้งหมด ประกอบกับ นักท่องเที่ยวเวียดนาม ปรับเพิ่มขึ้นสูงสุด ร้อยละ43.51 รองลงมา ได้แก่ นักท่องเที่ยวจีน ร้อยละ 42 นักท่องเที่ยวเกาหลีใต้ ร้อยละ 19.44 นักท่องเที่ยวอินเดีย ร้อยละ 15.6 และนักท่องเที่ยวมาเลเซีย ร้อยละ 12.17 ทำให้ในภาพรวมสัปดาห์นี้ มีนักท่องเที่ยวต่างชาติที่เดินทางเข้าไทยมีจำนวนเพิ่มขึ้น 64,682 คน เป็นผลมาจากช่วงวันหยุดยาววันแรงงานในจีน มาเลเซีย และเวียดนาม อย่างไรก็ตาม นักท่องเที่ยวยุโรป อเมริกา และโอเซียเนีย เป็นการลดลงตามฤดูกาลท่องเที่ยว ทั้งนี้ สัปดาห์ถัดไป คาดว่าจำนวนนักท่องเที่ยวต่างชาติจะอยู่ราว 520,000 คน โดยมีนักท่องเที่ยวอาเซียนและเอเชียตะวันออกเป็นนักท่องเที่ยวกลุ่มหลัก